Google maak ogies vir Fitbit | Netwerk24
Deur Reuters 29 Oktober 2019 11:08
Google se moedermaatskappy, Alphabet, het ’n aanbod gemaak om Fitbit, ’n vervaardiger van fiksheidstoestelle, te koop.
Hoewel Google nes ander groot tegnologiemaatskappye soos Apple en Samsung reeds slimfone vervaardig, het die maatskappy nog nie sy eie fiksheidstoestelle begin maak nie.
Dit is nog geen uitgemaakte saak dat die onderhandelinge tussen Google en Fitbit tot enige ooreenkoms gaan lei nie, het ’n bron na aan die onderhandelingsproses gesê.
Die saak word nog as vertroulik beskou, sê die bron, wat anoniem wil bly.
Die prys wat Google aanbied om Fitbit te koop is eweneens nog onbekend.
Fitbit en Google het albei verkies om nie kommentaar te lewer nie.
Fitbit se aandeelprys het met 27% toegeneem kort nadat die nuus van die moontlike oorname bekend geword het. Fitbit se totale markwaarde beloop nou $1,4 miljard. Alphabet se aandeelprys het terselfdertyd met 2% tot $1 293 toegeneem.
Die mark vir fiksheidstoestelle word die afgelope paar maande deur goedkoper toestelle van Chinese tegnologievervaardigers soos Huawei en Xiaomi oorheers.
Fitbit het sy vooruitsigte vir verkope in die huidige boekjaar te midde van toenemende druk op die mark en sterk mededinging verlaag. – Reuters, verkort
Meer oor: Google | Fitbit | Tegnologie | Fiksheidsbandjies